自荆入沌至鄂凡十日沌中
作者：員興宗
朝代：宋

paragraphs: 長蘆衝短蘆，挽船如挽車。
一縷江摇天，縈带千里餘。
時焉忽斷岸，依依見幽居。
試問居者誰，此地家焉如。
居者顧我笑，官何問之愚。
一生宅莽蒼，豈覺城市娛。
出戶舟爲步，入戶羹爲魚。
田牧我有時，牛羊與之俱。
但願秔稻豐，俯仰無所須。
山河總白日，城市仍丘墟。
我興愧其言，勞生嘆囚拘。
因笑永民鼠，人大長狙狙。